CELEX: 32020D1674
Language: hr
Date: 2020-10-29 00:00:00
Title: Provedbena odluka Vijeća (EU) 2020/1674 od 29. listopada 2020. o ovlašćivanju Švedske da na električnu energiju koja se izravno dostavlja plovilima na vezu u luci primjenjuje sniženu stopu poreza u skladu s člankom 19. Direktive 2003/96/EZ

12.11.2020   
               
               
                  HR
               
               
                  Službeni list Europske unije
               
               
                  L 378/3
               
            
         PROVEDBENA ODLUKA VIJEĆA (EU) 2020/1674
         od 29. listopada 2020.
         o ovlašćivanju Švedske da na električnu energiju koja se izravno dostavlja plovilima na vezu u luci primjenjuje sniženu stopu poreza u skladu s člankom 19. Direktive 2003/96/EZ
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Direktivu Vijeća 2003/96/EZ od 27. listopada 2003. o restrukturiranju sustava Zajednice za oporezivanje energenata i električne energije (1), a posebno njezin članak 19.,
         uzimajući u obzir prijedlog Europske komisije,
         budući da:
         
                     (1)
                  
                  
                     Provedbenom odlukom Vijeća 2014/725/EU (2) Švedskoj je izdano ovlaštenje za primjenu snižene stope poreza na električnu energiju koja se izravno dostavlja plovilima na vezu u luci („električna energija s obale”) u skladu s člankom 19. Direktive 2003/96/EZ do 25. lipnja 2020.
                  
               
                     (2)
                  
                  
                     Pismom od 15. kolovoza 2019. Švedska je zatražila ovlaštenje za nastavak primjene snižene stope poreza na električnu energiju s obale u skladu s člankom 19. Direktive 2003/96/EZ. Švedska nadležna tijela dostavila su dodatne informacije pismom od 1. travnja 2020.
                  
               
                     (3)
                  
                  
                     Planiranom primjenom snižene stope poreza Švedska želi i dalje promicati upotrebu električne energije s obale. Upotreba takve električne energije smatra se načinom osiguravanja potrebne električne energije na plovilima na vezu u luci koji je za okoliš manje štetan nego upotreba pogonskih goriva na tim plovilima.
                  
               
                     (4)
                  
                  
                     Upotrebom električne energije s obale izbjegavaju se emisije onečišćujućih tvari u zraku koje proizlaze iz upotrebe pogonskih goriva na plovilima na vezu u luci, poboljšava se kvaliteta lokalnog zraka u lučkim gradovima i smanjuje buka. Stoga se očekuje da će ta mjera doprinijeti ciljevima politike Unije u području okoliša, zdravlja i klime.
                  
               
                     (5)
                  
                  
                     Dopuštanje Švedskoj da primjenjuje sniženu stopu poreza na električnu energiju s obale ne prelazi okvire onoga što je potrebno za povećanje upotrebe takve električne energije jer će proizvodnja električne energije na plovilima u većini slučajeva i dalje biti konkurentnija alternativa. Zbog istog razloga i zbog trenutačno relativno niskog stupnja prodora relevantne tehnologije na tržište nije vjerojatno da će primjena te snižene stope poreza izazvati znatno narušavanje tržišnog natjecanja tijekom svojeg trajanja te stoga neće negativno utjecati na pravilno funkcioniranje unutarnjeg tržišta.
                  
               
                     (6)
                  
                  
                     U skladu s člankom 19. stavkom 2. Direktive 2003/96/EZ svako ovlaštenje odobreno prema članku 19. stavku 1. te direktive treba biti strogo vremenski ograničeno. Kako bi se osiguralo da je razdoblje ovlaštenja dovoljno dugo da se relevantne gospodarske subjekte ne obeshrabruje od poduzimanja potrebnih ulaganja, primjereno je izdati zatraženo ovlaštenje do 31. prosinca 2023. Međutim, to bi se ovlaštenje trebalo prestati primjenjivati na datum početka primjene općih odredaba o poreznim pogodnostima za električnu energiju s obale koje Vijeće donese u skladu s člankom 113. ili drugom relevantnom odredbom Ugovora o funkcioniranju Europske unije, ako se takve odredbe počnu primjenjivati prije 31. prosinca 2023.
                  
               
                     (7)
                  
                  
                     Zbog poteškoća uzrokovanih pandemijom bolesti COVID-19 proces produljenja odstupanja trajao je dulje od očekivanog i nije bio dovršen prije 25. lipnja 2020. Kako bi se lučkim operaterima i brodarima pružila pravna sigurnost te kako bi se izbjeglo moguće povećanje administrativnog opterećenja za distributere i preprodavače električne energije, trebalo bi osigurati da Švedska može nastaviti primjenjivati sniženu stopu poreza na električnu energiju s obale. Zatraženo ovlaštenje trebalo bi stoga izdati s učinkom od 26. lipnja 2020. kako bi se bez prekida nastavilo na prethodno uređenje na temelju Provedbene odluke 2014/725/EU.
                  
               
                     (8)
                  
                  
                     Ovom se Odlukom ne dovodi u pitanje primjena pravilâ Unije o državnim potporama,
                  
               DONIJELO JE OVU ODLUKU:
         
            Članak 1.
            Švedsku se ovlašćuje za primjenu snižene stope poreza na električnu energiju koja se izravno dostavlja plovilima na vezu u luci, osim privatnim plovilima za rekreaciju („električna energija s obale”), uz uvjet poštovanja najnižih razina oporezivanja iz članka 10. Direktive 2003/96/EZ.
         
         
            Članak 2.
            Ova se Odluka primjenjuje od 26. lipnja 2020. do 31. prosinca 2023.
            Međutim, ako Vijeće, postupajući na temelju članka 113. ili druge relevantne odredbe Ugovora o funkcioniranju Europske unije, donese opće odredbe o poreznim pogodnostima za električnu energiju s obale, ova Odluka prestaje se primjenjivati na dan početka primjene tih općih odredaba.
         
         
            Članak 3.
            Ova je Odluka upućena Kraljevini Švedskoj.
         
         
            Sastavljeno u Bruxellesu 29. listopada 2020.
            
               
                  Za Vijeće
               
               
                  Predsjednik
               
               M. ROTH
            
         
         
            (1)  SL L 283, 31.10.2003., str. 51.
         
         
            (2)  Provedbena odluka Vijeća 2014/725/EU od 14. listopada 2014. o ovlašćivanju Švedske za primjenu snižene stope poreza na električnu energiju koja se izravno dostavlja plovilima na vezu u luci u skladu s člankom 19. Direktive 2003/96/EZ (SL L 301, 21.10.2014., str. 27.).